
PëR MIRATIMIN E PLANIT KOMBëTAR Të VEPRIMIT PëR LUFTëN KUNDëR TRAFIKIMIT Të MJETEVE MOTORIKE 

Në mbështetje të nenit 100 të Kushtetutës, me propozimin e Ministrit të Brendshëm, Këshilli i Ministrave 

VENDOSI: 

1. Miratimin e planit kombëtar të veprimit për luftën kundër trafikimit të mjeteve motorike, sipas tekstit, që i bashkëlidhet këtij vendimi. 
2. Ngarkohen Ministria e Brendshme, Ministria e Financave, Ministria e Drejtësisë dhe Ministria e Punëve Publike, Transportit dhe Telekomunikacionit për zbatimin e këtij vendimi. 
Ky vendim hyn në fuqi pas botimit në Fletoren Zyrtare. 

Kryeministri 
Sali Berisha










PLANI KOMBëTAR I VEPRIMIT 
PëR LUFTëN KUNDëR TRAFIKIMIT të MjeTEVE MOTORIKE 

Hyrje

Problemet e trafiqeve të paligjshme në Shqipëri ashtu, si dhe në gjithë rajonin, filluan të konstatohen pas vitit 1990, kohë që përkon me ndryshimin e sistemeve politike. Kontaktet me rrjetet kriminale të vendeve fqinje bënë që elementët shqiptarë me prirje ose me precedentë penalë të krijojnë gradualisht mundësi për zhvillimin e lulëzimin e trafiqeve të paligjshme, duke përfshirë edhe trafikimin e makinave të vjedhura. 
Aktualisht Qeveria Shqiptare në programin e saj ka parashikuar si një nga prioritetet e punës së saj luftën kundër krimit të organizuar, ku përfshihet edhe trafikimi i makinave të vjedhura. Në këtë kuadër hartimi i një plani kombëtar veprimi do të ndihmojë në zhvillimin me sukses të luftës ndaj këtij aktiviteti kriminal. Ky plan veprimi është hartuar në bazë të përvojës dhe mësimeve të nxjerra nga të gjitha institucionet kombëtare përgjegjëse për luftën kundër trafikimit të makinave. 
Qëllimi i këtij plani është të konsolidojë përparimin e bërë deri tani dhe në të njëjtën kohë të zhvillojë metoda të reja ligjore dhe institucionale në përshtatje me specifikën në vendin tonë të fenomenit të trafikimit të makinave të vjedhura, si dhe të zhvillojë mënyra dhe metoda më efikase nga të gjitha institucionet kombëtare përgjegjëse për luftën kundër trafikimit të makinave. 

Analizë

Fenomeni i trafikut të makinave nuk është problem vetëm i Shqipërisë, por një problem ndërkombëtar me përmasa shqetësuese për gjithë botën. Në trafikun ndërkombëtar të makinave të vjedhura ekzistojnë njëkohësisht vendet ku realizohen vjedhjet e makinave, vendet ku makinat kalojnë transit dhe vendet me destinacion tregu. Vendi ynë për makinat e vjedhura është një vend me destinacion tregu. Është provuar se tashmë ekzistojnë organizata ndërkombëtare kriminale të trafikut të makinave të vjedhura. Lidhjet midis trafikantëve vendosen shpejt dhe janë të qëndrueshme për aq kohë sa zhvillohet veprimtaria kriminale. Kështu trafikantët në vendet e origjinës marrin përsipër rolin e organizatorit të këtij trafikimi (vjedhjen e makinave, trukimin e tyre, pajisjen me dokumentacion për qarkullim), ndërsa trafikantët e tjerë janë në rolin e porositësit dhe transportit të tyre në vendet destinacion tregu. Përfitimi i siguruar nga ky trafik ndahet midis trafikantëve të vendeve të ndryshme, duke realizuar këtë bashkëpunim pa njohur kufij shtetërorë dhe duke shfrytëzuar mungesën e bashkëpunimit rajonal të policive për t’i goditur ata. Trafikantët shqiptarë në këtë bashkëpunim kryesisht kanë rolin e vjedhjes në vendet e origjinës të makinave të shtrenjta, transportimit dhe të gjetjes së tregut të shitjes në vendin tonë. 
Për Policinë Shqiptare lufta kundër trafikut të makinave të vjedhura mbetet një nga prioritetet e saj në kuadrin e përgjithshëm të luftës kundër krimit të organizuar. Policia Shqiptare është angazhuar në disa operacione rajonale të iniciuara nga SECI ku mund të përmendim: operacionet e koduara “Road-Show (1, 2, 3)”; “Liqeni (l, 2, 3, 4)”, “Ketch”. Numri i makinave të identifikuara të trafikuara në vendin tonë ka ardhur nga viti në vit në rritje dhe nga këto numri më i madh i tyre rezultojnë të denoncuara të vjedhura në Itali. Automjetet janë prodhime të viteve të fundit 2002-2006 dhe dominojnë tipet e mjeteve Mercedes-Benz dhe BMW. Kohët e fundit janë konstatuar të trafikuara edhe tipet e makinave “Porsche”, “Caenne” dhe “Range Rover”. 
Policia Shqiptare i ka të gjitha mundësitë dhe bazën ligjore që të përdorë metoda dhe mjete speciale të hetimit si: vëzhgimin e personit, makinës, përgjimet e telekomunikacionit, filmime dhe fotografime. Në Kodin e Procedurës Penale janë shtuar kohët e fundit dispozita për “teknikat e posaçme të hetimit” si blerja e stimuluar dhe agjentët e infiltruar. 
Nga hetimi i rasteve rezulton se makinat e vjedhura kryesisht kanë hyrë nëpërmjet kufirit legal. Kalimi nëpërmjet vendkalimeve kufitare është i mundshëm pasi makinat kanë dokumentacionin e nevojshëm për hyrje dhe për momentin ato nuk rezultojnë të vjedhura pasi denoncimi për vjedhjen e tyre bëhet pas hyrjes në vendin tonë. Nga hetimi është vënë re edhe fenomeni i mashtrimit nëpërmjet siguracionit nga pronari i ligjshëm, si dhe fenomeni i kalimit të tyre me dokumente të falsifikuara. Për transportimin e automjeteve të vjedhura trafikantët shqiptarë përdorin shtetas të huaj, të cilët kundrejt pagesës nga trafikantët shqiptarë, hyjnë në vendin tonë me automjetin e vjedhur dhe kthehen në vendin e tyre pa automjet duke e lënë atë në adresën e përcaktuar më parë. 
Vendkalimet kufitare më të përdorura nga trafikantët janë ato me Malin e Zi (Hani i Hotit) dhe me Greqinë (Kakavijë, Tre Urat). Gjithashtu, në raste më të pakta janë shfrytëzuar edhe kalimet nëpërmjet kufirit jeshil në zonën kufitare me Malin e Zi (Hani i Hotit dhe Liqeni), me Greqinë (Qafë- Botë), me Maqedoninë (Blladë Qafë-Thanë) dhe me Kosovën (Morinë). 

Legjislacioni shqiptar

Vjedhja e makinave në legjislacionin penal të Republikës së Shqipërisë nuk parashikohet si vepër penale më vete, pasi vjedhja e makinave konsiderohet si vjedhje pasurie. Në dispozitat ligjore të Kodit Penal për vjedhjet e pasurisë parashikohet edhe vjedhja e makinave. 
Trafikimi i makinave është një dispozitë e re, e cila është shtuar në Kodin Penal me ligjin nr.8733, datë 24.1.2001, neni 141/a, duke iu referuar legjislacionit ndërkombëtar bashkëkohor, por edhe me konsultë me misionet ndërkombëtare policore që monitorojnë Policinë Shqiptare dhe konkretisht citojmë: 
“Importimi, eksportimi, transitimi dhe tregtimi në kundërshtim me ligjin i mjeteve motorike të vjedhura me qëllim fitimi material ose çdo përfitim tjetër dënohet me burgim nga tre gjer në shtatë vjet. 
Po kjo vepër, kur kryhet në bashkëpunim ose me shumë se një herë ose sjell pasoja të rënda, dënohet me burgim nga pesë gjer në pesëmbëdhjetë vjet.” 
Krime të tjera që lidhen me trafikimin e makinave janë “Falsifikimi i dokumenteve”, neni 186 i Kodit Penal “Falsifikimi i vulave, stampave ose i formularëve”, neni 190 i Kodit Penal, “Kontrabanda me mallra të tjerë”, neni 174 i Kodit Penal. 
Në legjislacionin tonë penal problemi i fajësisë midis “blerësit të pafajshëm” dhe pronarit që shet makinën është çështje civile dhe shqyrtohet në bazë të procedurave të përcaktuara në Kodin Civil të Republikës Shqipërisë. Kjo zgjidhet me padi civile nga ana e “blerësit të pafajshëm”, por mund të shqyrtohet nga gjykata edhe gjatë procesit penal. 
Konfiskimet apo kapjen e të ardhurave që rrjedhin nga krimi, bëhen duke u bazuar në:
- ligjin nr.9284, datë 30.9.2004 “Për parandalimin dhe goditjen e krimit të organizuar”, në të cilin përcaktohen rrethi i personave të dyshuar si pjesëmarrës në krimin e organizuar, si dhe kompetencat e kriteret për sekuestrimin dhe konfiskimin e pasurive që lidhen me këto krime; 
- në Kodin Penal, neni 36 “Konfiskimi i mjeteve të kryerjes së veprës penale dhe produkteve të veprës penale”, ku thuhet: “1. Konfiskimi jepet detyrimisht nga Gjykata...”. 
Bashkëpunimi në fushën penale 
Hetimi i rasteve të trafikimit të makinave të vjedhura kërkon marrjen e provave dhe përdorimin e tyre për dokumentimin ligjor dhe dënimin e autorëve. Informacioni që merret nëpërmjet INTERPOLIT e lejon fillimin e hetimit, por marrja e provave duhet të ndjekë rrugën e “Letërporosive ndërkombëtare”. Në Kodin e Procedurës Penale “Letërporositë ndërkombëtare” parashikohen në nenet 505 dhe 509 dhe autoriteti përkatës është Ministria e Drejtësisë. Përgjigjet e tyre në të shumtën e rasteve vijnë me vonesë. 
Vendi ynë vitet e fundit ka bërë një progres të dukshëm duke aderuar në instrumente europiane dhe ndërkombëtare, të cilat e lehtësojnë bashkëpunimin në fushën penale, sikurse dhe duke nënshkruar një numër të madh marrëveshjesh dypalëshe. Por duhet pranuar se në luftën kundër trafikimit të makinave të vjedhura mungojnë format dhe instrumentet e këtij bashkëpunimi. Në vijim duhet të krijohet një sistem funksional i bashkëpunimit në fushën penale, duke pasur parasysh në mënyrë të veçantë, nënshkrimin e marrëveshjeve dypalëshe dhe shumëpalëshe, me qëllim rritjen e bashkëpunimit në fushën penale. 
Fuqitë (në cilat pika ndihemi të fortë): 
- Ekziston vullneti politik dhe programi i Qeverisë për luftën kundër krimit të organizuar. Tashmë kemi strategjinë kombëtare të luftës kundër trafiqeve të paligjshme. 
- Kemi asistencën e organizmave ndërkombëtare e specialistëve të huaj. 
- Kemi krijuar strukturat e specializuara të luftës kundër këtij trafikimi. 
- Kemi krijuar eksperiencën tonë. 
Dobësitë (në cilat pika ndihemi të dobët): 
- Mungesa e një rrjeti kompjuterik kombëtar me të gjitha institucionet kombëtare që merren me trajtimin e makinave. Institucionet kombëtare të cilat kanë një rol të rëndësishëm në identifikimin e makinave të trafikuara janë: Drejtoria e Përgjithshme e Policisë së Shtetit, Drejtoria e Përgjithshme e Doganave, Drejtoria e Përgjithshme e Tatimeve, agjencitë e siguracionit. Ndërmjet këtyre institucioneve dhe Policisë së Shtetit ekziston një bashkëpunim në drejtim të shkëmbimit të informacionit, por në këtë bashkëpunim mungon mekanizmi i koordinimit të aktiviteteve. 
- Procedimet penale të filluara nga ana e prokurorisë për makinat e trafikuara, në të shumtën e rasteve, për arsye se nga vendet e origjinës nuk kthehen përgjigjet e kërkuara me letërporositë ose këto përgjigje vijnë me vonesë, pezullohen dhe hetimet e tyre zgjasin pambarim. 
- Në mjaft raste në trafikimin e makinave janë përfshirë pronarët e tyre, të cilët pasi i trafikojnë, i deklarojnë si të vjedhura. 
- Makinat e sekuestruara të vjedhura në shumë raste u lihen në ruajtje deri në përfundim të gjykimit personave që u janë sekuestruar këto mjete. 
- Kemi mangësi në ruajtjen e kontrollin e kufirit shtetëror. 
- Ekzistencën e rasteve të shkëputura të korrupsionit e të komprometimit të punonjësve që kryejnë procedura që nga momenti i hyrjes deri në regjistrimin e tyre. 
- Ekzistenca e një tregu informal në tregtinë e makinave brenda vendit. 
- Mungesa, në ndërgjegjësimin e publikut, e programeve të edukimit për rrezikun e ekzistencës së tregut të makinave të vjedhura. 

Plani i veprimit

Plani i veprimit përmban këto elemente: 
- objektivat; 
- llojet e veprimtarive që do të kryhen; 
- institucionet përgjegjëse; 
- burimet financiare dhe partnerët e mundshëm në zbatimin e detyrës; 
- treguesit e arritjeve të pritshme. 

Objektivat

Objektivat kryesorë janë: 
1. identifikimi i makinave të trafikuara, nëpërmjet përmirësimit të procedurave të gjetjes së makinave të vjedhura dhe bashkëpunimit me të gjitha agjencitë e zbatimit të ligjit; 
2. identifikimi i trafikantëve të makinave, përfshirja e tyre në procese ligjore, përfundimi i hetimeve, dënimi i tyre dhe kthimi i makinave të vjedhura pronarëve të ligjshëm; 
3. trajnimi dhe krijimi i kapaciteteve; 
4. parandalimi i trafikimit të makinave të vjedhura. 

OBJEKTIVI I
IDENTIFIKIMI I MAKINAVE TË TRAFIKUARA

Objektivi specifik (a): Drejtimi dhe bashkërendimi i veprimtarive të institucioneve kombëtare përgjegjëse për luftën kundër trafikimit të makinave të vjedhura, për të bërë të mundur efikasitetin e luftës kundër këtij trafikimi 

	Aktivitetet
	Institucionet përgjegjëse
	Afati kohor
	Tregues
	Burimet

	1. Krijimi i grupit ndërministror të punës për monitorimin e luftës kundër trafikimit të makinave të vjedhura, me pjesëmarrjen e një përfaqësuesi të çdo institucioni përgjegjës (policia, dogana, transportet, tatimet). 
Në grupin e punës të marrë pjesë i ftuar edhe një përfaqësues nga Prokuroria e Përgjithshme. 
	KM
	2008
	Monitorimi i luftës kundër trafikimit të makinave të vjedhura
	Ekzistues

	2. T’i propozohet Ministrisë së Drejtësisë që në kuadrin e shërbimit të unifikuar statistikor në fushën e drejtësisë, të ofrojë informacion statistikor për “Trafikimin e mjeteve motorike”, me qëllim grumbullimin e të dhënave dhe statistikave që kanë lidhje me këtë vepër penale. 
	KM
DPPSH
DPD
DPTRR
DPT
	2008

	Të mblidhen dhe do të përdoren nga institucionet përgjegjëse statistika të sakta dhe të verifikueshme, si dhe të analizohen problemet që hasen. 
	Ekzistues 


	3. Të organizohen takime periodike për raportimin e të dhënave, përcaktimin e metodologjisë së mbledhjes dhe analizimin e problemeve që do të hasen në vazhdimësi. 
	KM 
DPPSH 
DPD 
DPTRR
DPT 
	2008 

	Do të rrisë shkallën e bashkëpunimit e koordinimit ndërmjet institucioneve kombëtare dhe efektivitetin e luftës kundër këtij fenomeni. 
	Ekzistues 














Objektiva specifik (b): Fuqizimi i kontrollit kufitar 

	Aktivitetet
	Institucionet përgjegjëse
	Afati kohor

	Tregues
	Burimet

	1. Të forcohet kontrolli në hyrje dalje të P.K.Kufitar të vendit tonë nëpërmjet zbatimit të rregullave strikte të kontrollit dhe gjetjes së formave e metodave më efikase për identifikimin e trafikantëve të makinave të vjedhura.
	DPPSH 

	2008
	1. Identifikimi i personave transportues të makinave të vjedhura, të cilët hyjnë në kufi me makina dhe dalin pa makina. 
2. Identifikimi i makinave të vjedhura nëpërmjet kontrollit selektiv të makinave të reja të dyshuara.
3. Kapjen në flagrancë të trafikantëve të makinave të vjedhura dhe bashkëpunëtorëve të tyre. 
	Ekzistues 


	2. Të zbatohen forma dhe metoda bashkëkohore për kontrollin e plotë të kufirit shtetëror, nëpërmjet kontrollit edhe të vendeve në kufirin jeshil, që trafikantët përdorin për transportimin e makinave të vjedhura. 
	DPPSH

	2008
	1. Monitorimi i plotë i kufirit do t’i lejojë trafikantëve më pak mundësi për të transportuar nëpërmjet kufirit shtetëror makina të vjedhura. 
2. Do të ndikojë në eliminimin e rasteve të hyrjes së makinave të vjedhura pa u regjistruar. 
	Ekzistues 


	3. Të përfundojë lidhja me sistemin TIMS e të gjitha P.K.Kufitar në vendin tonë, si dhe përdorimi i sistemit ASF2 të INTERPOLIT nga punonjësit e kësaj strukture që do të kenë akses. 
	DPPSH 
	2008 
	Do të mundësojë shkëmbimin e shpejtë të informacionit dhe identifikimin e makinave të vjedhura të trafikantëve dhe bashkëpunëtorëve të tyre.
	Në kuadër të programit TIMS

	4. Pajisja e P.K.Kufitare me mjete teknike të posaçme për leximin automatik të targave, pajisje me komplete çelësash për hapje makinash, manuale me modele të makinave etj.
	DPPSH 
	2008 
	Modernizimi P.K.Kufitar me pajisje teknike bashkëkohore të kontrollit për makinat do të ndihmojë personelin në evidentimin e makinave të vjedhura.
	Donatorët 

	5. Përmirësimi në të ardhmen i sistemit të regjistrimit të makinave duke shtuar në këtë sistem më shumë të dhëna për makinat gjatë regjistrimit të tyre në P.K.Kufitar (të shtohet edhe regjistrimi i numrit të shasisë). 
	DPPSH 

	2008 

	Do të mundësojë kryerjen e verifikimeve për identifikimin e makinave të vjedhura që hyjnë e dalin në kufi dhe të trafikantëve e bashkëpunëtorëve të këtij trafikimi. 

	Ekzistues 









Objektivi specifik (c): Fuqizimi i kontrollit doganor 

	Aktivitetet
	Institucionet përgjegjëse
	Afati kohor
	Tregues
	Burimet

	1. Të zbatohen rregulla strikte të procedurave të import-eksportit të makinave, gjatë kontrollit të 
kompanive që importojnë makina dhe pjesë këmbimi, si dhe ndaj individëve që sjellin makina nga jashtë për zbatimin e procedurave të import- eksportit të makinave. 
	DPD
	2008
	1. Njohja me procedurat 
ndërkombëtare të import- eksportit të makinave, njohja 
me specimentet e dokumenteve origjinale që duhet të shoqërojnë një automjet për shitjen dhe importimin e tyre. 
2. Evidentimi i shkeljeve të 
procedurave gjatë importimit të makinave nga kompanitë dhe individët që sjellin makina nga jashtë.
	Ekzistues

	2. Të zbatohen kontrolle strikte për verifikimin e identiteteve të personave që deklarojnë makinat gjatë procedurave doganore për të identifikuar personat me identitet të rremë.
	DPD 
DPPSH 

	2008
	Kjo do të realizonte identifikimin e personave të lidhur me rrjetin e trafikimit të makinave të vjedhura.
	Ekzistues

	3. Të hartohet një marrëveshje bashkëpunimi ndërmjet DPD dhe DPPSH, ku të përcaktohen format dhe mënyrat e shkëmbimit të shpejtë të informacionit gjatë kryerjes së procedurave të regjistrimit dhe zhdoganimit të makinave me qëllim identifikimin e makinave të vjedhura të trafikuara, të kontrabanduara dhe të personave përgjegjës.

	DPD
DPPSH 

	2008
	Shkëmbimi i shpejtë i informacionit për verifikimin dhe identifikimin e trafikantëve, falsifikatorëve të dokumenteve dhe makinave të vjedhura.
	Ekzistues

	4. Të organizohen dhe kryhen operacione të përbashkëta nga ana e strukturave doganore dhe strukturave të Policisë së Shtetit për kapjen e makinave të vjedhura dhe të autorëve të tyre që hyjnë në kufi jashtë rregullave doganore dhe kufitare. 
	DPD 
DPPSH 

	2008
	Kjo do të bashkërendimin e veprimtarisë kontrolluese dhe operacionale ndërmjet këtyre institucioneve. 

	Ekzistues


Objektivi specifik (d): Përmirësimi i procedurave të regjistrimit të makinave

	Aktivitetet
	Institucionet përgjegjëse
	Afati kohor
	Tregues
	Burimet

	1. Të përfundojë informatizimi i të gjitha shërbimeve për regjistrimin e makinave që kryhen nga drejtoritë e shërbimit të transportit rrugor. 
	DPSHTRR 

	2008 

	1. Unifikimi i programeve të regjistrimit të automjeteve të cilat kanë të njëjtën gjuhë programimi (ORACLE 9). 
2. Lidhja në rrjete lokale me fibër optikë të 12 drejtorive rajonale të regjistrimit me Drejtorinë e Përgjithshme të Transportit Rrugor. 
	Zbatim i projektit ekzistues 


	2. Forcimi dhe zbatimi rigoroz i rregullave dhe i procedurave të regjistrimit të automjeteve, me qëllim që të parandalohen rastet e regjistrimit të automjeteve të vjedhura dhe evitimin e pronarëve të rinj. 

	DPSHTRR 

	2008 

	1. Të përzgjidhen nga personeli dhe të vendosen në vendet ku bëhet regjistrimi i automjeteve, njerëz të kualifikuar që njohin procedurat dhe dokumentacionin e paraqitur. 
2. Të rritet aftësia kontrolluese gjatë regjistrimit të makinave për verifikimin e numrave të shasisë dhe dokumentacionit të paraqitur për të konstatuar shkeljet dhe identifikuar personat përgjegjës. 
	Ekzistues 


	3. Të arrihet që nëpërmjet një memorandumi bashkëpunimi ndërmjet Drejtorisë së Përgjithshme të Shërbimit të Transportit Rrugor dhe Ministrisë së Brendshme të krijohet një lidhje online ndërmjet tyre për shkëmbimin e shpejte të informacionit. 
	DPSHTRR 
DPPSH 

	2008 

	1. Personeli i autorizuar i DPSHTRR do të ketë akses tek Modulet e TIMS-it për personat në kërkim dhe Sistemin ASF2 i INTERPOLIT për automjetet e trafikuara. 
2. Personeli i DPPSH do të ketë akses te sistemet e informacionit të lejeve të drejtimit dhe regjistrimit të automjeteve.

 3. Parandalimi i rasteve të regjistrimit të makinave të vjedhura. 
	Ekzistues 


	4. Të ndërtohet një Web aplikation mbi data-basen ekzistuese të Drejtorisë Rajonale të Tiranës me perspektivë që të shfrytëzohet si date-base qendror për të gjithë vendin për makinat e vjedhura. 
	DPSHTRR 
	2008
	1. Do të mundësojë në të ardhmen regjistrimin e makinave të cilat denoncohen të vjedhura një data-base qendrore kombëtare. 
	Ekzistues 
donatorët 

	5. Zbatimi i kontrolleve strikte të identiteteve të personave që deklarojnë makinat për regjistrimin e tyre për herë të parë apo për regjistrimin e ndryshimeve të pësuara.
	DPSHTRR 
	2008
	Kjo do të realizonte identifikimin e makinave të vjedhura dhe të personave të lidhur me rrjetin e trafikimit të makinave të vjedhura. 
	Ekzistues 



Objektivi specifik (e): Kontrolli i mjeteve në territorin shqiptar për identifikimin e makinave të vjedhura 

	Aktivitetet
	Institucionet përgjegjëse
	Afati kohor
	Tregues
	Burimet

	1. Të organizohen dhe kryhen operacione të 
përbashkëta për kontrollin e rregullave dhe 
procedurave ligjore që duhet të zbatojnë subjektet 
juridike dhe fizike të cilët tregtojnë e shesin makina 
në vendin tonë. 
	DPT
DPPSH 
	2008
	Eliminimi i tregut informal të 
makinave dhe identifikimin e 
personave të lidhur me 
trafikantë të makinave. 
	Ekzistues

	2. Të organizohen dhe kryhen operacione të përbashkëta për kontrollin e automjeteve në qarkullim për rritjen e sigurisë publike dhe identifikimin e makinave me targa, dokumentacion dhe siguracion të falsifikuar. 
	DPPSH
DPSHTRR
DPT
SHS
	2008
	1. Eliminimin e mangësive dhe problemeve që vërehen për automjetet që janë në qarkullim.
2. Identifikimin e makinave të vjedhura.
	Ekzistues



OBJEKTIVI II
GODITJA DHE PËRFSHIRJA E TRAFIKANTËVE TË MAKINAVE DHE LIDHJEVE TË TYRE NË PROCESE LIGJORE.
PËRFUNDIMI I HETIMEVE DHE DËNIMI I TRAFIKANTËVE TË MAKINAVE, 
KTHIMI I MAKINAVE TË VJEDHURA PRONARËVE TË LIGJSHËM

Objektivi specifik (a): Të rritet numri i ndjekjeve penale të suksesshme për trafikantët e makinave të vjedhura dhe krime të lidhura me to, përfshirë punonjës të policisë, të doganave, të transporteve dhe punonjës të tjerë shtetërorë

	Aktivitetet 
	Institucionet përgjegjëse 
	Afati kohor 
	Tregues 
	Burimet 

	1. Të rritet bashkëpunimi me prokurorinë për thellimin e hetimeve të proceseve ligjore të filluara për “Trafikim të mjeteve motorike” dhe veprat penale që lidhen me to. 
	PP
DPPSH
DPD 
DPSHTRR 
	2008 
	Mbledhja e të dhënave për autorët e këtyre veprave penale dhe kryerja e analizave të përbashkëta me prokurorinë. 
	Ekzistues 

	2. Të nisen më shumë çështjet penale me autorë të arrestuar në raport me çështjet penale me autorë në gjendje të lirë, nëpërmjet mbledhjes së të dhënave për autorët e këtyre veprave penale, analizimit të përbashkët me prokurorinë dhe aplikimit të metodave speciale të hetimit. 
	PP 
DPPSHDPD DPSHTRRDPT 
	2008 
	Përfshirja në procese ligjore e trafikantëve dhe lidhjeve të tyre kriminale. 
	Ekzistues 

	3. Orientimi i një politike të ashpër penale ndaj punonjësve të institucioneve kombëtare përgjegjëse, të cilët abuzojnë me detyrë nëpërmjet aplikimit të sanksioneve të Kodit Penal dhe jo vetëm të masave administrative. 
	PP 
DPPSH 
DPD 
DPSHTRR 
DPT 
	2008

	1. Nëpërmjet rritjes së bashkëpunimit të institucioneve kombëtare përgjegjëse me prokurorinë për ndëshkimin ligjor të këtyre rasteve. 
2. Të raportohet në mënyrë periodike nga institucionet kombëtare përgjegjëse mbi masat disiplinore administrative, si dhe ndjekjet penale/dënimet e punonjësve të ndëshkuar. 
	Ekzistues 


	4. Të punohet në drejtim të grumbullimit dhe përpunimit të informacioneve për falsifikatorët e makinave dhe dokumenteve, identifikimin e vendeve ku realizohen dhe të merren masa efikase për goditjen dhe dënimin e tyre. 
	DPPSH 
DPD 
DPSHTRR 
DPT
	2008 
	Të rritet bashkëpunimi ndërmjet institucioneve kombëtare për shkëmbimin e informacioneve, për identifikimin e falsifikatorëve dhe i vendeve ku realizohen ato. 
	Ekzistues 

	5. T’i kërkohet Ministrisë së Drejtësisë që dispozita e “Trafikimit të mjeteve motorike”, parashikuar nga neni 141/a i Kodit Penal t’i kalojë për kompetence Prokurorisë së Krimeve të Rënda 
	DPPSH
DPD 
DPSHTRR 
	2008 
	Kryerja e hetimeve më të suksesshme për këtë vepër penale dhe të përfundimit të dënimeve të trafikantëve dhe bashkëpunëtorëve të tyre. 
	Ekzistues 



Objektivi specifik (b): Përfundimi i hetimeve dhe dënimeve të suksesshme të trafikantëve dhe bashkëpunëtorëve të tyre

	Aktivitetet 
	Institucionet përgjegjëse 
	Afati kohor 
	Tregues 
	Burimet 

	1 .Të rritet numri i çështjeve penale në gjykim dhe i dënimeve të autorëve të këtyre veprave penale. 
	PP 
DPPSH
DPD DPSHTRR 
	2008
	Të rritet bashkëpunimi me prokurorinë të institucioneve kombëtare përgjegjëse për sigurimin e provave për autorët e këtyre veprave penale. 
	Ekzistuese 

	2. Të nënshkruhen marrëveshje bashkëpunimi ndërkombëtare në fushën penale, gjatë hetimit dhe gjatë procesit gjyqësor për përfundimin e hetimeve dhe dënimin e trafikantëve dhe bashkëpunëtorëve të tyre. 
	PP 
	2008
	Të gjenden rrugë dhe mënyra më efikase për shpejtimin e procedurave të kthimit të përgjigjeve të letërporosive. 
	Ekzistues 

	3. Të nënshkruhen marrëveshje bashkëpunimi ndërkombëtare policore të drejtpërdrejtë dhe të ndërsjellë për shkëmbimin e informacioneve apo të dhënave të shërbimeve të inteligjencës. 
	PP 
DPPSH 
	2008
	Marrëveshje ndërkombëtare dypalëshe për të caktuar pika kontakti, metoda dhe kanalet e bashkëpunimit. 
	Ekzistues 

	4. T’i kërkohet Prokurorisë së Përgjithshme që për automjetet e sekuestruara për “Trafikim të mjeteve motorike”, neni 141/a i Kodit Penal, nëpërmjet një qarkore të orientojë prokuroritë vartëse që këto automjete të mos u lihen në ruajtje poseduesve të tyre, por të sigurohen në vende parkimi nga drejtoritë e policive në qarqe. 
	PP
DPPSH

	2008

	Të merren masa nga ana e drejtorive të policisë në qarqe që makinat e sekuestruara të sigurohen në parkime të miratuara dhe të siguruara. 
	Ekzistues, 
donatorët 














OBJEKTIVI III
TRAJNIMI DHE KRIJIMI I KAPACITETEVE

Objektivi specifik (a): Të zhvillohen programe të gjera trajnimi me specialistët e institucioneve kombëtare që janë përgjegjëse për makinat e vjedhura të trafikuara, për shtimin e njohurive profesionale të tyre 

	Aktivitetet 
	Institucionet përgjegjëse 
	Afati kohor 
	Tregues 
	Burimet 

	1. Të institucionalizohen kurse trajnimi me punonjësit e institucioneve kombëtare përgjegjëse për shtimin e njohurive profesionale me qëllim identifikimin e veprave penale që lidhen me makinat e vjedhura e të trafikuara. 
	DPPSH 
DPD 
DPSHTRR DPT 
	2008 
	Kryerja e një studimi mbi nevojat për trajnimet dhe përcaktimi i temave për trajnim. 
	Donatorët 

	2. Trajnimi i punonjësve të institucioneve kombëtare përgjegjëse që merren direkt me problemet e makinave të vjedhura e të trafikuara. 
	DPPSH 
DPD 
DPSHTRR DPT 
	2008 
	Përcaktimi i punonjësve që do të trajnohen nga çdo institucion. 
	Donatorët 




OBJEKTIVI IV
PARANDALIMI I TRAFIKIMIT TË MAKINAVE TË VJEDHURA

Objektivi specifik (a): Rritja e ndërgjegjësimit të publikut për domosdoshmërinë e luftës kundër fenomenit të trafikimit të makinave të vjedhura 

	Aktivitetet
	Institucionet përgjegjëse
	Afati
kohor
	Tregues
	Burimet

	1. Të rritet ndërgjegjësimi ndërmjet punonjësve të institucioneve kombëtare përgjegjëse dhe gjyqtarëve e prokurorëve për bashkëpunimin ndërmjet tyre për rritjen e efekshmërisë së hetimeve që lidhen me trafikimin e makinave të vjedhura. 
	DPPSH 
DPD 
DPSHTRR 
DPT 
	2008 
	Efikasiteti i punës së institucioneve kombëtare përgjegjëse për goditjen e këtij aktiviteti kriminal. 
	Ekzistues 

	2. Të rritet ndërgjegjësimi i opinionit publik për efektet negative për ekonominë dhe shoqërinë shqiptare të ekzistencës së tregut të makinave të vjedhura. 
	DPPSH 
DPD
DPSHTRR 
DPT 
	2008
	Emisione televizive, spote publicitare për efektet negative për ekonominë dhe shoqërinë shqiptare. 
	Donatorë 



FJALORI I SHKURTIMEVE TË PËRDORURA

KM 		Këshilli i Ministrave
MB 		Ministria e Brendshme
MD 		Ministria e Drejtësisë
PP 		Prokuroria e Përgjithshme
MF 		Ministria e Financave
DPD 		Drejtoria e Përgjithshme e Doganave
DPT 		Drejtoria e Përgjithshme e Tatimeve
DPSHTRR 	Drejtoria e Përgjithshme e Shërbimeve të Transportit Rrugor
DPPSH 	Drejtoria e Përgjithshme e Policisë së Shtetit
SHS 		Shoqëritë e siguracionit

